## Samtykkeerklæring

**Indhold**

Dette er et paradigme til en samtykkeerklæring, som giver samtykke til at virksomheden kan behandle persondata vedrørende ansættelsesforhold, herunder personfølsomme oplysninger som helbreds- og straffeforhold for den ansatte.

Som udgangspunkt kan en virksomhed behandle alle almindelige oplysninger om sine ansatte uden at dette kræver samtykke, men hvis man som virksomhed ønsker at behandle f.eks. straffeoplysninger og/eller helbredsmæssige eller andre personfølsomme oplysninger om sine ansatte, så kræver det dog samtykke fra den ansatte.

Udover straffe- og helbredsoplysninger anses følgende oplysninger for at være personfølsomme oplysninger:

Race eller etnisk oprindelse, politisk, religiøs eller filosofisk overbevisning eller fagforeningsmæssigt tilhørsforhold, genetiske data, biometriske data samt, oplysninger om seksuelle forhold eller seksuelle orientering .

Hvis din virksomhed har overenskomst kan du dog behandle oplysninger om fagforeningsmæssigt tilhørsforhold uden at have samtykke hertil. Dette gælder dog kun fsva. medlemskab af 3F, som er overenskomstbærende. Oplysning om medlemskab af f.eks. ”gule” fagforeninger vil ikke kunne indhentes uden samtykke. Derimod vil en virksomhed, som ikke er overenskomstdækket ikke have en saglig/legitim grund til at behandle oplysninger om fagforeningsmæssigt tilhørsforhold, hvorfor dette ikke er nævnt under pkt.1.2.

Inden virksomheden anmoder om samtykke til at behandle personfølsomme oplysninger kræver det, at virksomheden har overvejet, om man har et sagligt/legitimt formål med at behandle sådanne oplysninger. Med andre ord er der tale om oplysninger, som skønnes nødvendige for at etablere og opretholde ansættelsesforholdet.

Da det generelt ikke vil være sagligt/legitimt for en arbejdsgiver at behandle oplysninger om race, etnicitet, religiøs, filosofisk eller politisk overbevisning eller om seksuel orientering eller seksuelle forhold er er disse forhold tikke anført under pkt. 1.2.

Erklæringen afgives som et tillæg til ansættelseskontrakten, der skal udleveres til og underskrives af medarbejderen. Erklæringen kan også indarbejdes som en del af ansættelseskontrakten.

Det er med gult anført, hvor der skal indsættes der skal indsættes tekst.

**Særligt vedr. ansættelsessituationen**

Hvis du anvender denne skabelon til at indhente samtykke overfor ansøgere skal du være opmærksom på, at rette pkt. 1.1 til så det kommer til fremgå, at samtykkeerklæringen også omfatter ansættelsessituationen, og i så fald skal også, hvis du ønsker at indhente referencer fra andre end de som ansøgeren selv har oplyst, indsætte et punkt, hvor ansøgeren kan give samtykke til at sådanne referencer indhentes.

**Vær opmærksom på**, at der alene er tale om et paradigme, og at der kan være særlige forhold, som betyder, at der skal ændres i paradigmet. Hvis du er i tvivl, er det en god ide at indhente forudgående juridisk rådgivning.

## Samtykkeerklæring til behandling af personoplysninger I ansættelsesforhold

**OVERBRAGT**

[navn]

[adresse]

[adresse]

[dato]

**1. Samtykkeerklæring**

**1.1**

Ved at underskrive denne samtykkeerklæring giver du (undertegnede) samtykke til, at [virksomhedens navn] behandler personoplysninger om dig i forbindelse med og til brug for din ansættelse i [virksomhedens navn] og eventuelle koncernforbundne selskaber.

**1.2**

Personoplysningerne, der behandles, kan være oplysninger af personfølsom karakter, som i den konkrete situation måtte være af relevans for ansættelsesforholdet.

Konkret giver du med underskriften af denne erklæring tilladelse til, [virksomhedens navn] udover almindelige oplysninger kan behandle følgende nedenfor afkrydsede personfølsomme oplysninger:

\_\_ Oplysninger om straffeforhold (straffeattest)

\_\_ Helbredsoplysninger

\_\_ Genetiske og/eller biometriske data

**1.3**

Dine personoplysninger vil alene blive videregivet inden for [virksomhedens navn] og koncernforbundne selskaber, og alene såfremt det skønnes nødvendigt i forbindelse med eller i tilknytning til din ansættelse i [virksomhedens navn].

**1.4**

Dine personoplysninger vil kun være tilgængelige for relevante, udpegede personer i [virksomhedens navn] og koncernforbundne selskaber og vil ikke blive overført til andre end disse, medmindre det er påkrævet i henhold til lovgivning.

**1.5**

Behandlingen af dine personoplysninger vil kunne foregå under anvendelse af elektroniske og manuelle midler. Denne behandling involverer overførsel, registrering, opbevaring, udskrift, blokering og sletning.

**1.6**

Du har altid ret til at få oplyst, hvilke oplysninger [Virksomhedens navn] har om dig. Du har også ret til at få korrigeret dine oplysninger, hvis disse ikke er korrekte, ligesom du har ret til at komme med indsigelse mod eller anmodning om sletning eller begrænsning af behandlingen af dine oplysninger. Det vil bero på en konkret vurdering i overensstemmelse med lovgivningen, hvorvidt din anmodning om indsigelse, sletning mv. kan imødekommes.

**1.7**

[virksomhedens navn] beholder dine personoplysninger i op til 5 år efter din fratræden.

**1.8**

Du er til enhver tid berettiget til at tilbagekalde dit samtykke. En tilbagetrækning af dit samtykke har dog kun fremadrettet virkning

**1.9**

Der henvises i øvrigt til [virksomhedens navn] persondatapolitik om behandling af persondata for ansatte. Denne politik er udleveret ved ansættelsen og kan findes på [virksomhedens navn] personalehåndbog.

Undertegnede giver hermed [virksomhedens navn] samtykke til at behandle oplysninger om mig, herunder personfølsomme oplysninger, som beskrevet ovenfor.

Spørgsmål omkring dette samtykke kan ske ved henvendelse til: [virksomhedens navn med angivelse af kontaktoplysninger/ person ]

Navn: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dato: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Underskrift: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_